Венета Рангелова
Венета Рангелова е българска поп певица.

Биография 
Рангелова е родена в Пловдив на 10 март 1960 г. Завършва Естрадния отдел в Музикалната академия в класа на Георги Кордов през 1981 г. Дебютира като солистка на Естрадния оркестър към Профсъюзния дом на културата „Стефан Кираджиев“ в Пловдив с диригент Стефан Пехливанов. Започва професионалната си кариера през 1979 г., като част от вокалната група „Стил“, с която работи до 1984 г. и участва на фестивалите „Златният Орфей“ и „Бургас и морето“. Заедно с Атанас Атанасов, Александър Александров и Виолета Гюлмезова изнася първите си концерти и участва на фестивалите „Златният Орфей“ и „Бургас и морето“, както и в многобройни турнета в Западна Европа и Африка, включително в шоуто на Леа Иванова. Първата си самостоятелна песен записва през 1984 г. – „Обещай ми светло минало“ (м. Мария Ганева). От тази година започва самостоятелната ѝ кариера, като работи с професионален менажер Панайот Марков – Чочо. Благодарение на него и на композиторката Мария Ганева певицата бързо добива популярност със своите диско–хитове и баладични песни. През 1986 г. представя песента „Прощавай, мамо“ (м. Стефан Димитров) на финалния кръг на телевизионния конкурс „Мелодия на годината“, „Хей, Робинзон“ (м. Стефан Димитров) през 1988 г., а „Хей, момче, не питай“ (м. Борис Чакъров) печели І награда на радиоконкурса „Пролет“ през 1992 г. През следващите години записва отделни проекти и участва в сборни концерти из страната. Концертирала е в Чехия, Полша, Германия, Швеция, Новрегия, Румъния, Мозамбик, Танзания, Етиопия, Монголия. В началото на 2009 г. Венета Рангелова събира най-големите си хитове в албума „The best“ от поредицата „Златна класика“ и започва записи на песни за нов албум с работно заглавие „Утре“.

За нея пишат песни композитори като: Зорница Попова, Мария Ганева, Стефан Димитров, Иван Пеев, Митко Щерев, Александър Йосифов, Вили Казасян и много други.

Дискография

Малки плочи 
 1984 – „Венета Рангелова“ (SP, Балкантон – ВТК 3815)

Дългосвирещи плочи 
 1986 – „Венета Рангелова“ (Балкантон – ВТА 11939)
 1988 – „Венета Рангелова“ (Балкантон – ВТА 12335)

Аудиокасети 
 1992 – „The best (1984 – 1992)“ (Балкантон – ВТМС 7593)
 1999 – „За тебе“ (Бофиров мюзик – A001296)

Компактдискове 
 2002 – „Татко мой“ (Венета Рангелова)
 2009 – „The best“ (BG Music company)

Други песни 
 1985 – „Гледай напред“ – м. и ар. Кристиян Бояджиев, т. Александър Петров – от плочата „Естрадна мозайка 4“
 1985 – „Още“ – б. т. Живко Колев – от плочата „Диско спектър 3“
 1986 – „Провинциална песен“ – м. Атанас Косев, т. Петър Караангов, ар. Димитър Бояджиев – от плочата „Песни за южния град 2“
 1988 – „Лисица“ – м. и ар. Асен Драгнев и Румен Бояджиев, т. Живко Колев – от плочата „21 забавни детски песни за животните“
 1988 – „Мажоретки“ – с Румяна Коцева и Трифон Трифонов – м. и ар. Владимир Джамбазов, т. Димитър Керелезов – от плочата „Коледари 2“
 1993 – „Обич-блян“ – в сборна формация – м. Деян Неделчев, т. Венета Балева, ар. Борис Чакъров – от фестивала „Златният Орфей“
 2008 – „С дъх ще те стопля“ – дует с Деян Неделчев – м. и ар. Красимир Гюлмезов, т. Венета Рангелова – от албума на Деян Неделчев „Nessun dorma“
 „Аз избирам мъжете“ – м. и ар. Асен Драгнев, т. Живко Колев
 „Аз съм твоето лошо момиче“ – м. Зорница Попова, т. Йордан Янков, ар. Иван Платов
 „Не мога без теб“ – б. т. Живко Колев
 „Не си отивай любов“ – м. Зорница Попова, т. Йордан Янков, ар. Иван Платов
 „Поема“ – м. и ар. Юри Ступел, т. Калин Донков
 „Приказка“ – м. Димитър Ковачев, т. Живко Колев, ар. Иван Лечев
 „Търся една любов“ – м. Димитър Ковачев, т. Живко Колев, ар. Иван Лечев
 „Звезда“ – в сборна формация – м. Пенко Станчев, т. Емилия Боянов, ар. Борис Чакъров
 „Преходно време“ – в сборна формация – м. и ар. Кристиян Бояджиев, т. Георги Константинов
 „Рождество“ – с Бойко Неделчев, Анджелин и Пенко Станчев – м. Пенко Станчев, т. Александър Петров, ар. Борис Чакъров

Личен живот 
Омъжена е за певеца Бойко Неделчев, откогото има син Анджелин (р. 1994), но понастоящем живее сама със сина си. Албума „За тебе“ певицата посвещава на сина си.

Източници 

Възпитаници на Националната музикална академия
Български поп певци
Български певици
Родени в Пловдив